बाबा रामदेव ने अपना अनशन तोड़ा  
आचार्य बालकृष्ण ने कहा कि बाबा रामदेव ने इस संकल्प के साथ अनशन तोड़ा है कि भ्रष्टाचार के खिलाफ सत्याग्रह वह अपनी अंतिम सांस तक जारी रखेंगे।
योग गुरु बाबा रामदेव ने रविवार को अपना नौ दिनों से चला आ रहा अनशन समाप्त कर दिया। डॉक्टरों ने बाबा की हालत स्थिर बताई है, हालांकि अभी उन्हें दो-तीन दिन अस्पताल में ही रहना होगा।  आध्यात्मिक गुरु श्री श्री रविशंकर ने देहरादून अस्पताल में बाबा रामदेव से मुलाकात करने के बाद बताया, बाबा रामदेव ने जूस पीकर अपना अनशन तोड़ दिया है। उन्होंने कई धार्मिक और आध्यात्मिक गुरुओं की मौजूदगी में अपना अनशन समाप्त कर दिया।  भ्रष्टाचार और काले धन के खिलाफ अनशन कर रहे बाबा रामदेव की पतंजलि योगपीठ आश्रम में तबीयत बिगड़ने के बाद उन्हें शुक्रवार को हिमालयन इंस्टीट्यूट ऑफ मेडिकल साइंसेज में भर्ती कराया गया था। अस्पताल के निदेशक विजय धस्माना ने कहा, मैं उन सभी लोगों का आभारी हूं, जो यहां आए और अनशन समाप्त कराने में बाबा रामदेव की मदद की। उनकी हालत ऐसी नहीं है कि उन्हें आज ही छुट्टी दे दी जाए।  उन्होंने बताया कि  बाबा को अस्पताल से छुट्टी मिलने में दो से तीन दिन का समय लगेगा। शाम तक उन्हें डीलक्स जनरल वार्ड में स्थानांतरित कर दिया जाएगा। उनकी हालत स्थिर है और उन्होंने अनशन समाप्त कर दिया है।  बाबा रामदेव के करीबी सहयोगी बालकृष्ण ने भी अस्पताल में अपना अनशन समाप्त कर दिया। उन्होंने कहा, बाबा रामदेव ने अपने सैकड़ों अनुयायियों और संत समुदाय के लोगों की अपील मान ली। उन्होंने कहा, वह अपनी आखिरी सांस तक अपने इस सत्याग्रह को जारी रखेंगे।  बालकृष्ण ने कहा, हमारी आखिरी सांस तक हमारा विरोध जारी रहेगा। रामदेव चाहते हैं कि काले धन को संवैधानिक तौर पर राष्ट्रीय संपत्ति घोषित की जाए। हम अपने सभी अनुयायियों और अन्य लोगों से भी अनशन समाप्त करने की अपील करते हैं।  बालकृष्ण ने मीडिया का धन्यवाद देते हुए कहा, मैं मीडिया को भी धन्यवाद कहना चाहता हूं, जिसने भ्रष्टाचार के खिलाफ हमारा संदेश फैलाने में मदद की। यह पूछे जाने पर कि क्या सरकार के खिलाफ लड़ाई में उनकी हार हुई है, बालकृष्ण ने कहा, यह किसी की जीत या हार का मुद्दा नहीं है। इसका उद्देश्य देश के लोगों को भ्रष्टाचार के खिलाफ खड़ा करना था और अब लोग जाग चुके हैं। यह संघर्ष जारी रहेगा।  जनता पार्टी के प्रमुख सुब्रमण्यम स्वामी ने कहा, रामदेव ने जब श्री श्री रविशंकर के हाथों से जूस का गिलास लेकर अनशन समाप्त किया, तो मैं यहीं था। यह पूरे देश के लिए संतोष की बात है। प्रदर्शन उन लोगों के सामने करना चाहिए, जिनके पास भावनाएं हों। भ्रष्टाचार के खिलाफ प्रदर्शन जारी रहेगा। हम सभी उनके साथ हैं।  आर्ट ऑफ लिविंग के संस्थापक श्री श्री रविशंकर अनशन समाप्त करने के लिए बाबा रामदेव से बातचीत कर रहे थे। धर्म गुरु मुरारी बापू ने कहा, मैं आध्यात्मिक तौर पर बाबा रामदेव से जुड़ा हूं और उनसे मिलने और उनकी हालत के बारे में पता करने यहां आया था। मैं इस बात से खुश हूं कि उन्होंने जूस पीकर अनशन समाप्त कर दिया। वह जो भी संदेश देना चाहते थे, उन्होंने दे दिया।  बाबा रामदेव के अनशन समाप्त करने की घोषणा के बाद उनके बहुत से समर्थक सरकार विरोधी और बाबा रामदेव समर्थक नारे लगाने लगे। बाबा के झारखंड से आए एक अनुयायी राजेश कुमार ने कहा, हम सब बहुत खुश हैं, क्योंकि बाबा ने अपना अनशन तोड़ दिया है। हम भ्रष्टाचार के खिलाफ लड़ाई और काले धन को वापस लाने के उनके अभियान में उनके साथ हैं।  इसके पहले बाबा रामदेव का उपचार कर रहे चिकित्सकों ने कहा, उनकी हालत स्थिर है। बाबा रामदेव का रक्तचाप और हृदय गति भी सही है। पंजाब के मुख्यमंत्री प्रकाश सिंह बादल और हरियाणा के पूर्व मुख्यमंत्री ओम प्रकाश चौटाला ने भी सुबह बाबा रामदेव से मुलाकात की।  बादल ने संवाददाताओं से कहा, मैं चाहता हूं कि सरकार बाबा रामदेव की सभी मांगें मान ले, क्योंकि यह पूरे देश के हित में है। हम केंद्र से कहेंगे कि ऐसे व्यक्ति की जान बचाना उनका दायित्व है, जो जनहित के लिए लड़ रहा है।